CELEX: 62022TN0057
Language: da
Date: 2022-01-28 00:00:00
Title: Sag T-57/22: Sag anlagt den 28. januar 2022 — Ungarn mod Kommissionen

14.3.2022   
            
            
               DA
            
            
               Den Europæiske Unions Tidende
            
            
               C 119/57
            
         
      Sag anlagt den 28. januar 2022 — Ungarn mod Kommissionen
      (Sag T-57/22)
      (2022/C 119/80)
      Processprog: ungarsk
      
         Parter
      
      
         Sagsøger: Ungarn (ved M.Z. Fehér og G. Koós, som befuldmægtigede)
      
         Sagsøgt: Europa-Kommissionen
      
         Sagsøgerens påstande
      
      Sagsøgeren har nedlagt følgende påstande:
      
                  —
               
               
                  Kommissionens gennemførelsesafgørelse (EU) 2021/2020 af 17. november 2021 om udelukkelse fra EU-finansiering af visse udgifter, som medlemsstaterne har afholdt inden for rammerne af Den Europæiske Garantifond for Landbruget (EGFL) og Den Europæiske Landbrugsfond for Udvikling af Landdistrikterne (ELFUL) (1) annulleres, for så vidt angår den del, som vedrører Ungarn, som udelukker den finansielle støtte for regnskabsåret 2018-2019, og som omfatter mangler i gennemførelsen af hovedkontrollerne »[k]ontrol med henblik på at fastslå adgangen til den støtte, der ansøges om« og »[k]orrekt beregning af støtten, inklusive administrative nedsættelser og sanktioner«, fra EU-finansiering.
               
            
                  —
               
               
                  Europa-Kommissionen tilpligtes at betale sagsomkostningerne.
               
            
         Søgsmålsgrunde og væsentligste argumenter
      
      Den ungarske regering har anført, at Ungarn ikke har tilsidesat bestemmelserne vedrørende kontrollen med henblik på at fastslå adgangen til den støtte, der ansøges om, og at der ikke er sket en ukorrekt beregning af værdien af produktionen markedsført af hver producentorganisation. Den af Ungarn anvendte praksis er i overensstemmelse med artikel 42 og artikel 50, stk. 7, i forordning nr. 543/2011 (2). Det kan heller ikke lægges til grund, at der foreligger mangler i forbindelse med kontrollen af støtteberettigelsen af driftsprogrammerne, og den ungarske regering har handlet i overensstemmelse med artikel 104, stk. 2, i forordning nr. 543/2011.
      Ungarn har anvendt passende korrigerende foranstaltninger i forbindelse med vurderingerne af den anden mangel i gennemførelsen af hovedkontrollen (»korrekt beregning af støtten, inklusive nedsættelser og administrative sanktioner«), og derfor er der ikke grundlag for anvendelsen af en finansiel korrektion med hensyn til udgifterne vedrørende regnskabsårene 2018 og 2019.
      
         (1)  EUT 2021, L 413, s. 10.
      
         (2)  Kommissionens gennemførelsesforordning (EU) nr. 543/2011 af 7.6.2011 om nærmere bestemmelser for anvendelsen af Rådets forordning (EF) nr. 1234/2007 for så vidt angår frugt og grøntsager og forarbejdede frugter og grøntsager (EUT 2011, L157, s. 1).